TEDxRiga

TEDxRiga 2012

2012. gada 14. jūnijā Latvijas Nacionālās operas Jaunajā zālē notika pirmā TEDxRiga konference ar vadmotīvu „Darīšanas māksla” (angļu: The Art of Doing). Konferences 4 tematiskajās sesijās — „Zinātne dzīvei” (The Science for Life), „Radošums uzvar kapitālu” (Creativity Beats Capital), „Daudzveidības spēks” (The Power of Diversity) un „No paaudzes — paaudzei” (From Generation to Generation) — ar runām un priekšnesumiem uzstājās tādi cilvēki kā bijušais Latvijas Universitātes rektors Mārcis Auziņš, matemātiķe Daina Taimiņa, sirds ķirurgi Āris Lācis un Andrejs Ērglis, koklētāja Laima Jansone, filozofs Artis Svece, bijušais ekonomikas ministrs Daniels Pavļuts, mūziķi Goran Gora un Gustavo, mūziķu apvienība Gas of Latvia u.c. Saskaņā ar rīkotāju informāciju, konferenci tiešraidē vēroja vairāk nekā 10 000 unikālo lietotāju.

TEDxRiga 2013

2013. gada 13. jūnijā kinoteātrī Splendid Palace notika otrā TEDxRiga konference ar vadmotīvu „Četri elementi” (angļu: The Four Elements). Tajā 4 tematiskajās sesijās — „Zeme” (The Earth), „Ūdens” (The Water), „Gaiss” (The Air), „Uguns” (The Fire) — pavisam uzstājās 23 Latvijas un ārvalstu dalībnieki, tostarp bijusī Latvijas prezidente Vaira Vīķe-Freiberga, matemātiķis Andris Ambainis, žurnālists Pauls Raudseps, arhitekti Māris un Zaiga Gaiļi, politoloģe Vita Matīsa, komiķis Jānis Skutelis, Latvijas krievu dzejnieku tekstgrupas Orbīta dalībnieki, humorists Aldis Kalniņš, vieglatlēts Aigars Apinis, pavārs Mārtiņš Sirmais u.c.

TEDxRiga 2014

2014. gada 12. jūnijā kinoteātrī Splendid Palace notika trešā TEDxRiga konference ar vadmotīvu „Kultūras kultivēšana” (angļu: The Agriculture of Culture).
 Šogad konferences tēma ir kultūras kultivēšana, un tās laikā centīsimies atbildēt uz jautājumiem, kā iesēt, audzēt, sargāt un dalīties ar idejām. Tiek uzskatīts, ka labas ražas pamatā ir virkne priekšnosacījumu, mūsuprāt, arī kvalitatīvas idejas pamatā ir jāievēro tie paši nosacījumi. Šogad atbildēsim uz jautājumiem: Kā iesēt? Kā audzēt? Kā sargāt? Kā dalīties?
 — Pāvils Jurjāns
Katram no jautājumiem bija veltīta sava konferences sesija, un tās bija: „Iesēšana” (Sowing), „Audzēšana” (Growing), „Sargāšana” (Protecting) un „Dalīšanās” (Sharing). Konferencē pavisam uzstājās vairāk nekā 20 Latvijas un ārvalstu dalībnieki, tostarp komponists Ēriks Ešenvalds, rakstnieks Toms Kreicbergs, uzņēmējs un viens no Infogram dibinātājiem Uldis Leiterts, advokāts un pasniedzējs Lauris Liepa, zinātnes žurnāliste Sandra Kropa, filoloģe Natālija Čerņecka, uzņēmējs Jānis Bergs, ASV latviešu šefpavārs Kārlis Celms, vjetnamiešu mākslinieks Kao Viets Ngujens u.c.

TEDxRiga 2015

2015. gada 29. aprīlī Rīgas Ekonomikas augstskolas Sorosa auditorijā notika TEDxRiga sezonas atklāšanas pasākums un „Stāstu medību” fināls. Pasākumā tika atklāti ceturtās TEDxRiga konferences pirmie pieci runātāji un vadmotīvs — „Mazā spēks” (The Power of Small).
 Bieži apkārt dzirdam apgalvojumu, ka nevaram neko reāli mainīt politikā, uzņēmējdarbībā, izglītības sistēmā un citur, tomēr ir cilvēki, kuri to dara un ar savu piemēru aizrauj un iedvesmo citus, mainot sabiedrības domāšanu un attieksmi. Šogad TEDxRiga konferencē jo īpaši uzsvērsim to, cik lielas izmaiņas katrs no mums var radīt un padarīt savu un apkārtējo dzīvi jēgpilnāku, interesantāku un labāku.
 — Pāvils Jurjāns
TEDxRiga konference notika 2015. gada 11. jūnijā, un jau trešo gadu pēc kārtas tās norises vieta bija kinoteātris Splendid Palace. 4 tematiskās sesijās — „Mazais ir drosmīgs” (Small is Brave), „Mazais ir skaists” (Small is Beautiful), „Mazais ir spožs” (Small is Bright) un „Mazais ir liels” (Small is Big) — pavisam uzstājās 21 Latvijas un ārvalstu dalībnieks, tostarp bijušais Latvijas prezidents un ārsts Valdis Zatlers, infektologs Uga Dumpis, sociālantropologs un pasniedzējs Klāvs Sedlenieks, Infogram finanšu direktors un debašu aktīvists Mārtiņš Vaivars, arhitekts Austris Mailītis, sociālantropoloģe Dace Dzenovska u.c.

Stāstu medības

Kopš 2013. gada TEDxRiga rīko konkursu „Stāstu medības”, kurā ikvienam cilvēkam ir iespēja iesūtīt līdz 3 minūtēm garu video latviešu vai angļu valodā, kurā viņi daļās ar kādu izglītojošu vai iedvesmojošu stāstu, ar kuru, rīkotāju vārdiem, „ir vērts dalīties.” Žūrijas izvēlētie finālisti tiek uzaicināti uzstāties klātienē, un uzvarētājs iegūst iespēju uzstāties tā gada TEDxRiga konferencē.
2013. gadā konkursā uzvarēja un iespēju uzstāties konferencē ieguva māksliniece un dizainere Inese Īrisa Liepiņa, kura runāja par radošo brīvību. 2014. gada „Stāstu medībās” uzvarēja Ghetto Games vadītājs Raimonds Elbakjans, kurš klātesošajiem stāstīja par savu dzīvi, kaislību un atbildību, esot par piemēru un iedvesmojumu citiem. Trešais „Stāstu medību” fināls notika 2015. gada 29. aprīlī Rīgas Ekonomikas augstskolas Sorosa auditorijā, kurā par uzvarētāju kļuva inženieris Mārtiņš Zaumanis, kurš piedāvāja jaunu nolietoto ielu asfaltbetona segumu pārstrādes veidu un atkārtotu izmantošanu jauna seguma ražošanā.